CELEX: 32015D1928
Language: hu
Date: 2015-10-23 00:00:00
Title: A Bizottság (EU) 2015/1928 végrehajtási határozata (2015. október 23.) a Kínai Népköztársaságból származó egyes alumíniumfóliák behozatalára vonatkozó dömpingellenes eljárás megszüntetéséről

27.10.2015   
            
            
               HU
            
            
               Az Európai Unió Hivatalos Lapja
            
            
               L 281/16
            
         A BIZOTTSÁG (EU) 2015/1928 VÉGREHAJTÁSI HATÁROZATA
   (2015. október 23.)
   a Kínai Népköztársaságból származó egyes alumíniumfóliák behozatalára vonatkozó dömpingellenes eljárás megszüntetéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (1) (a továbbiakban: az alaprendelet) és különösen annak 9. cikke (1) bekezdésére,
   mivel:
   A.   AZ ELJÁRÁS MEGINDÍTÁSA
   
   
               (1)
            
            
               A Kínai Népköztársaságból (a továbbiakban: Kína) származó, legfeljebb 0,021 mm vastagságú, alátét nélküli, hengerelt, de tovább meg nem munkált, 10 kg-ot meghaladó tömegű tekercsekben kiszerelt egyes alumíniumfóliák – a legalább 0,008 mm és legfeljebb 0,018 mm vastagságú, legfeljebb 650 mm széles tekercsekben kiszerelt alumíniumfólia kivételével – Unióba irányuló behozatalára vonatkozóan az Európai Bizottság (a továbbiakban: a Bizottság) 2014. december 12-én dömpingellenes eljárást indított, valamint értesítést (2) tett közzé az eljárás megindításáról az Európai Unió Hivatalos Lapjában.
            
         
               (2)
            
            
               A vizsgálat megindítására azon panasz nyomán került sor, amelyet hat, a vizsgálat tárgyát képező termék teljes uniós gyártásának több mint 25 %-át képviselő uniós gyártó (a továbbiakban: a panaszos) nyújtott be. A panasz olyan meggyőző bizonyítékot tartalmazott a kárt okozó dömpingre vonatkozóan, amely elegendőnek bizonyult az eljárás megindítására.
            
         
               (3)
            
            
               A Bizottság a vizsgálat megindításáról értesítette a panaszost, más ismert uniós gyártókat, az ismert kínai exportáló gyártókat, az analóg országban esetlegesen működő gyártókat, az ismert importőröket, a viszonteladókat és más ismert érintett feleket, valamint Kína képviselőit. A Bizottság az érdekelt feleknek lehetőséget biztosított arra, hogy álláspontjukat írásban ismertessék és meghallgatást kérjenek az eljárás megindításáról szóló értesítésben megállapított határidőn belül.
            
         
               (4)
            
            
               A panaszos, a többi uniós gyártó, a kínai exportáló gyártók, az importőrök és a viszonteladók ismertették álláspontjukat. A meghallgatást minden érdekelt fél számára lehetővé tették, amennyiben azt kérelmezte, illetve ismertette a meghallgatást indokoló különleges okokat.
            
         B.   A PANASZ VISSZAVONÁSA ÉS AZ ELJÁRÁS MEGSZÜNTETÉSE
   
   
               (5)
            
            
               A panaszos a Bizottsághoz intézett 2015. augusztus 20-i levelében visszavonta panaszát.
            
         
               (6)
            
            
               Az alaprendelet 9. cikkének (1) bekezdésével összhangban a panasz visszavonása esetén az eljárások megszüntethetők, kivéve, ha ez a megszüntetés az Unió érdekeit sértené.
            
         
               (7)
            
            
               A vizsgálat nyomán nem merültek fel olyan szempontok, amelyek arra utalnak, hogy az eljárás megszüntetése sértené az Unió érdekeit. A Bizottság ezért úgy ítélte meg, hogy a jelenlegi vizsgálatot meg kell szüntetni. Az érdekelt feleket megfelelően tájékoztatták és lehetőséget biztosítottak számukra észrevételeik megtételére. A Bizottsághoz nem érkeztek azonban olyan észrevételek, amelyek igazolnák, hogy az eljárás megszüntetése ellentétes lenne az Unió érdekeivel.
            
         
               (8)
            
            
               A Bizottság ennélfogva megállapítja, hogy a Kínából származó, legfeljebb 0,021 mm vastagságú, alátét nélküli, hengerelt, de tovább meg nem munkált, 10 kg-ot meghaladó tömegű tekercsekben kiszerelt egyes alumíniumfóliák – a legalább 0,008 mm és legfeljebb 0,018 mm vastagságú, legfeljebb 650 mm széles tekercsekben kiszerelt alumíniumfólia kivételével – Unióba irányuló behozatala tekintetében indított dömpingellenes eljárást intézkedések bevezetése nélkül meg kell szüntetni.
            
         
               (9)
            
            
               Ez a határozat összhangban áll az 1225/2009/EK rendelet 15. cikkének (1) bekezdése értelmében létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A Kínai Népköztársaságból származó, jelenleg az ex 7607 11 19 KN-kód alá besorolt, legfeljebb 0,021 mm vastagságú, alátét nélküli, hengerelt, de tovább meg nem munkált, 10 kg-ot meghaladó tömegű tekercsekben kiszerelt egyes alumíniumfóliák – a legalább 0,008 mm és legfeljebb 0,018 mm vastagságú, legfeljebb 650 mm széles tekercsekben kiszerelt alumíniumfólia kivételével – behozatalára vonatkozó dömpingellenes eljárást a Bizottság megszünteti.
   2. cikk
   Ez a határozat az Európai Unió Hivatalos Lapjában való kihirdetését követő napon lép hatályba.
   
      Kelt Brüsszelben, 2015. október 23-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 343., 2009.12.22., 51. o.
   
   
      (2)  HL C 444., 2014.12.12., 13. o.